Boer sterf in plaasaanval in Oos-KaapArgieffoto: Kent Williamson Shaun Krull (48) van die plaas Sunrise Eggs in Crossways in die Oos-Kaap is Donderdag dood tydens ŉ plaasaanval. Kapt. Hazel Mqala, woordvoerder van die polisie, het gesê Krull het Donderdagaand omstreeks 19:00 sy plaas gepatrolleer in sy Toyota Hilux. “Sy liggaam is Vrydagoggend omstreeks 08:00 aangetref. Hy het twee steekwonde in sy bors gehad. Plaaswerkers het in ŉ weidingsveld op sy liggaam afgekom en die polisie ontbied.” Mqala het gesê Krull se bakkie, selfoon en beursie word vermis. Die polisie se ondersoek duur voort. Niemand is nog in hegtenis geneem in verband met die voorval nie, maar talle leidrade word opgevolg. Sy aanvallers is vermoedelik veediewe.